Mthethwa: ‘Omvang van korrupsie word oordryf’Nathi Mthethwa. Foto: Verskaf Mthethwa het joernaliste by die ANC se nasionale hoofraadsvergadering in Midrand, Johannesburg toegespreek. “Jy kan jou mos indink as daar R30 miljard gesteel of geplunder is, beteken dit ons het ŉ klomp miljardêrs wat rondhardloop. Wat ons na verwys is, is onder meer onnodige uitgawes wat nie noodwendig beteken daar is korrupsie nie. Soms is dit wanadministrasie deur die staat en so aan,” het hy gesê. “Die vertelling dat daar met die ANC aan bewind R30 miljard aan korrupsie verloor is, is nie waar nie. Daar is besteding wat verkeerd gaan in die regering – onderbesteding en oorbesteding. In sommige gevalle waar daar elemente van korrupte praktyke is, is dit deur die regering hanteer. Kom ons praat nie op ‘n verkeerde manier daaroor nie.” Onafhanklike navorsers het bevind dat Suid-Afrika jaarliks R30 miljard aan korrupsie verloor. Mthethwa het gesê afgevaardigdes by die hoofraadvergadering het hul frustrasie uitgespreek oor senior partylede wat van korrupsie beskuldig is, maar steeds in hul poste bly. “Ons almal is onskuldig tot anders bewys; dit is presies die aspek wat dit vir die ANC etiekkomitee moeilik maak om sy werk te doen,” het Mthethwa gesê. “Dit is asof as jy sê jy sal uittree, dan erken jy skuld. Die sentiment van die hoofraad is om die proses sy loop te laat gaan, of jy skuldig is of nie.” Die ANC se hoofraadvergadering sal Sondag tot ŉ einde kom.